钦定古今图书集成/明伦汇编/官常典/第321卷 > 王竑
## 钦定古今图书集成/明伦汇编/官常典/第321卷 > 王竑

按《明外史》本传：“竑字公度，其先江夏人。祖俊卿，坐事
戍河州，遂著籍。竑登正统四年进士，十一年授户科
给事中。豪迈负气节，正色敢言。英宗北狩，郕王摄朝
午门，群臣劾王振误国。读弹文毕，王使出待命，众皆
哭，伏地不起，请族振。锦衣指挥马顺者，振党也，厉声
叱言者去。竑怒，奋臂起，捽顺发啮其面，骂曰：‘若曹致
天子蒙尘，罪当诛，今尚敢尔耶’！”与众共击之，立毙。王
恐，遽起入，竑率群臣随之。王使中官《金英》问所欲言，
曰：“内官毛贵、王长随亦振党，请寘于法。”遂出二人，众
又捶杀之，曳三尸长安门外，籍振家。当是时，竑名震
天下，振党列禁廷，咸不自安。王欲谕解诸谏官，令卫
士宣召。外廷大恐。竑与妻诀曰：“我死，汝当从所遗幼，
穉当有好义收恤之者。”及与同列见王，王好言慰谕
甚至，外内释然，竑亦遂受知于王。王即位，会也先入
犯，命竑与王通、杨善守御京城。擢右佥都御史，督毛
福寿、高礼军。冠退。诏竑偕都指挥夏忠等镇守居庸。
简士马，缮厄塞。劾将帅不职者，壁垒一新。景泰元年
五月，浙江镇守中官李德上言：“马顺等有罪，当请命
行诛。诸臣乃擅杀，非内官拥护，危矣。是皆犯阙贼臣
不宜用。可用者，莫若内臣。”章下廷议。于谦等奏曰：“上
皇蒙尘，祸由贼振，顺等实振腹心。陛下监国，群臣共
请行戮，而顺犹敢呵叱。是以在廷文武以及宿卫军
士忠愤奋发，不暇顾忌，捶死三人。此正《春秋》诛乱贼
之大义也。向使乘舆播迁，奸党犹在，国之安危殆未
可知，臣等以为不足问。”帝曰：“诛乱臣所以安众志。廷
臣忠义，朕已知之，卿等勿以德言介意。”竑寻以疾还
朝。明年，尚宝司检顺牙牌不得顺，子振言宜责之竑，
帝许之。言官交章言：“顺党奸罪重，廷臣共除之，以安
宗社，遑问牙牌，且非竑一人事。若责之竑，忠臣惧矣。”
乃寝前旨。是年出督漕运，寻命兼巡抚江北四府及
徐、和、滁三州。漕运总督。用文臣自竑始。明年命考察
属吏，兼理两淮盐课。巡河御史王珉淫秽，竑劾戍之。
四年正月上言：“去岁自东昌、开封南抵徐、淮，灾伤叠
见。迩复风雨沍寒，天意难测。《易》：‘内阳外阴为泰，君子
道长；内阴外阳为否，小人道长。今方春阳长，候类穷
冬，是阴盛阳微，殆食禄者君子少、小人多也。望陛下
责诸臣痛修省，进君子，退小人，省刑罚，薄税敛，罢无
益之工，严无功之赏，散财以收民心，爱民以植邦本。
而陛下益日亲儒臣，讲道论德，以清出治之源，庶人事修而天意可回也’。”因引罪乞罢。帝纳其言，遂下诏
修省，求直言。是年夏，凤阳、淮安、徐州大水，道殣相望，
竑不待报，开仓赈之。山东、河南饥民咸来就食，廪不
能给，惟徐州广运仓有馀积，竑欲发以赈，典守中官
不可。竑往告曰：“民旦夕且为盗，若不吾从，脱有变，先
斩若，然后自请死耳。”中官惮竑威名，不得已从之。竑
乃自劾专擅罪，因言：“广运所储仅支三月，请令死罪
以下得入粟赎。”帝从其议。复命侍郎邹干赍帑金驰
赴，听竑便宜。竑乃躬自巡行散赈，不足则令沿淮上
下商舟量大小出米，全活百八十五万人。劝富民出
米二十五万石，给饥民五十五万七千家，赋牛种七
万四千馀家，复业者五千五百家，他境流移安辑者
万六百馀家。病者给药，死者具槥鬻，子女则赎而归
之，还籍者予道里费。人忘其饥，颂声大作，辑其事为
《救荒录》以传。初，竑奏淮、扬饥，帝大为民虑。及得竑自
劾疏，喜曰：“真贤都御史也。”于是尚书金濂、大学士陈
循等颂竑功，就进左副都御史。时济宁亦饥，帝遣尚
书沈翼赍帑金三万两往赈，散给仅五千馀，归之京
库。竑因劾翼奉使无状，请仍易米备赈，从之。明年二
月，上言：“顷冬春之交，淮河冰抵海四十馀里，人畜僵
死万馀，弱者鬻妻子，强者肆劫敓，民困极矣。陛下端
居九重，大臣安处廊庙，何由见之？使目击其状，未有
不流涕太息者也。陛下嗣位以来，非不敬天爱民，而
天变民穷特甚者，恐圣德虽修而未至，人伦虽正而
未笃，贤才虽用而未收其效，邪佞虽屏而未尽其类，
仁爱施而实惠未溥，财用省而上供未节，刑罚宽而
冤狱未伸，工役停而匠力未息，法制已颁而尚有更
张，赋税已免而或仍牵制，坐是干和，遂召灾变。臣所
望者，在陛下修厥德、新厥治而已。修德则必钦天命，
法祖宗，正伦理，笃恩义，戒逸乐，绝异端，斯修德有其
诚矣。图治则必进忠良，远邪佞，公赏罚，宽赋役，节财
用，戒聚敛，却贡献，罢工役，斯图治有其实矣。如是而
灾变不息，未之有也。”帝褒纳之，敕内外臣工同加修
省。六年，霍山民赵玉山自称宋裔，以妖术惑众为乱。
竑捕获之。英宗复辟。革巡抚官，改竑浙江。参政石亨、
张𫐄追论竑击马顺事，除名，编管江夏。居半岁，帝于
宫中得竑疏，见“正伦理、笃恩义”语，因感悟，命遣官送
归里，敕有司善视之。天顺五年，孛来寇庄浪，都督冯
宗等出讨。乃用李贤荐，起竑故官，与兵部侍郎白圭
参赞军务。竑与宗遇贼于红崖子川，击走之。师还，慰
劳备至，仍令督漕抚淮、扬。淮人闻竑再至，欢呼迎拜，
数百里不绝。宪宗即位，六科给事中萧斌、张宁、十三
道御史吕洪等，荐竑及宣府巡抚李秉堪大用。帝乃
召竑为兵部尚书，秉左都御史。命下，朝野相庆。时将
用兵两广，竑举韩雍为总督。因言“将帅征讨，毋得奏
携私人，妄冒首功。”又请复京营旧额，禁势家豪帅擅
役禁军。于是命竑同给事御史六人简阅十二营军
士。竑等以择兵不若择将，奏罢营职八十馀人，而慎
简材武补之。兵部誊黄缺官，竑偕诸大臣举修撰岳
正，都给事中张宁、李贤沮之，出二人于外，并罢会举
例。竑愤然曰：“吾尚可居此耶？”即引疾求退。帝方向用
竑，优诏慰留，日遣医视疾。竑请益切，卒罢去。竑去名
益重，然帝颇不悦。中外荐章百十上，并报寝。竑刚方
正直，立朝未浃岁，遽以道不合去，天下惜之。初，竑号
其庵曰“戅”，既归，改曰休。杜门谢客，乡人希得见。时李
秉亦罢官归，日出入里闬，与故旧博奕谐谑。竑闻之
曰：“李公大臣，胡不自重乃尔。”秉闻，亦笑曰：“所谓大臣
者，岂贵其立异乡曲，尚矫激哉！”世两称之。竑家食二
十馀年，至弘治初卒，年七十五。正德间，赠太子少保，
谥《庄毅》。淮人立祠祀之。